ফ্যাশন হাউস আড়ংয়ের আয়োজনটাও জমকালো। পোশাকের মতো গয়নার ডিজাইনেও লক্ষ করা গেছে উজ্জ্বল রঙের প্রাধান্য। লাল, কমলা, সবুজ রঙের ভারী পাথর,  পুঁতি, কাঠ, সুতা দিয়ে ডিজাইন করা গয়নাগুলো সব বয়সের মেয়েরাই পরতে পারবেন-এমনটা বললেন আড়ংয়ের বিপণন বিভাগের প্রধান ফারজানা হালিম হাই। তিনি আরও বলেন, পয়লা বৈশাখ এমন একটা দিন, যেদিন সবাই বর্ণিল পরিচ্ছদ পরতে পারেন। এবারের বৈশাখে সব ধরনের গয়নাই নতুন করে ডিজাইন করেছি। সোনার দাম যেহেতু আকাশচুম্বী, তাই রেখেছি সোনার ছোট গয়না। নতুনত্ব এসেছে রুপা আর ফ্যাশন জুয়েলারিতে (তামা, পিতল, কাঠ)। এ ছাড়া রয়েছে গলার বড় মালা, হাঁসুলি, হাতের বালা, কানের মাকড়ি, খোঁপার কাঁটাসহ নানা ধরনের গয়না। আড়ংয়ের আয়োজনে এবার রয়েছে বেশ কয়েক ধরনের  ব্যাগ। এখানে শীতলপাটির বুননের ব্যাগ যেমন পাওয়া যাবে, তেমনি পাওয়া যাবে সিল্ক, অ্যান্ডি, ধুপিয়ান কাপড়ের ওপরে সুতা ও পুঁতি দিয়ে নকশা করা ব্যাগ। আবার অনেক বেশি অলংকারসমৃদ্ধ পিতল আর পাথরের নকশা করা বটুয়া, ক্লাচ আর কাঁধে ঝোলানো ব্যাগও পাওয়া যাবে। অনেকে পয়লা বৈশাখের সারাটা দিন বাইরে কাটাবেন। তাঁরা চামড়া বা পাটের বড় ব্যাগ নিয়ে বের হতে পারেন।